CELEX: 
Language: lv
Date: 2018-10-30 00:00:00
Title: KOMISIJAS DELEĢĒTĀ REGULA (ES) …/.. par grozījumiem Komisijas Deleģētajā regulā (ES) Nr. 807/2014, ar ko papildina Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ievieš pārejas noteikumus

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Visi izraudzītie risinājumi lauku attīstības atbalsta vienkāršošanai tika ieviesti tā dēvētajā “Omnibus regulā” – Regulā (ES) 2017/2393, kas groza Regulu (ES) Nr. 1305/2013 par ELFLA. Šā grozījuma mērķis ir “Omnibus regulai” pieskaņot šādus elementus, kas noteikti Komisijas Deleģētajā regulā (ES) Nr. 807/2014:
            
            
               –Gados jauns lauksaimnieks. Saskaņā ar jauno “gados jauna lauksaimnieka”
                  1
                definīciju saimniecības dibināšana vienam vai kopā ar citiem lauksaimniekiem jau ir ietverta pamataktā. Vienkāršības labad, izvairoties no pamatakta atkārtojuma, tiek ierosināts grozīt 2. pantu.
            
            
               –Komerciāli aizdevumi kopfondiem. “Omnibus regulā” tika nolemts pievienot ienākumu stabilizācijas instrumentu, kas izpaustos kā finansiālas iemaksas kopfondos, kuras kompensētu konkrētas nozares lauksaimniekiem ienākumu ievērojamu kritumu
                  2
               . Tādēļ ir nepieciešams paplašināt 12. panta darbības jomu, aptverot atbalstu komerciāla aizdevuma veidā minētajam jaunajam konkrētas nozares lauksaimniekiem domātajam ienākumu stabilizācijas instrumentam.
            
            
               –Atbalsttiesīguma noteikumi par Eiropas Lauksaimniecības fonda lauku attīstībai (ELFLA) ieguldīšanas pasākumiem. Kopīgie atbalsttiesīguma noteikumi ir Regulas (ES) Nr. 1305/2013 par atbalstu lauku attīstībai no ELFLA 45. pantā un Komisijas Deleģētās regulas (ES) Nr. 807/2014 13. pantā. Taču pieredze rāda, ka daži pasākumiem specifiski atbalsttiesīguma noteikumi, īpaši tie, kas attiecas uz ieguldīšanas pasākumiem, ierobežo finanšu instrumentu apguvi lauku attīstības programmās, kā arī traucē fondu pārvaldniekiem finanšu instrumentus elastīgi izmantot. Tāpēc tika nolemts noteikt, ka zināmi pasākumiem specifiskie atbalsttiesīguma noteikumi nav piemērojami finanšu instrumentiem.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Saskaņā ar Komisijas paziņojumu Eiropas Parlamentam un Padomei par Līguma par Eiropas Savienības darbību 290. panta īstenošanu [COM(2009) 673] 2018. gada 25. aprīlī notika apspriešanās ar Lauku attīstības ekspertu grupu. Grozījuma priekšlikumu dalībvalstis uzņēma atzinīgi, neizsakot jaunas būtiskas piezīmes vai izsakot piezīmes, kuras Komisija varēja izskatīt.
            
            
               3.DELEĢĒTĀ AKTA JURIDISKIE ASPEKTI
            
            
               Regula groza šādus Komisijas Deleģētās regulas (ES) Nr. 807/2014 noteikumus: 
            
            
               –2. pantu "Gados jauns lauksaimnieks", ņemot vērā jaunās "gados jauna lauksaimnieka" un “saimniecības dibināšanas dienas” definīcijas,
            
            
               –12. pantu "Komerciāli aizdevumi kopfondiem", paplašinot darbības jomu līdz atbalstam no ienākumu stabilizācijas instrumenta konkrētas nozares lauksaimniekiem,
            
            
               –13. pantu "Ieguldījumi", lai pieskaņotos finanšu instrumentiem paredzētajiem izņēmumiem no ELFLA ieguldīšanas noteikumiem, kas specifiski pasākumiem. Finanšu instrumentiem piemēro vispārīgos atbalsttiesīguma noteikumus uz Regulas (ES) Nr. 1303/2013
                  3
                42. panta pamata.
            
            
               KOMISIJAS DELEĢĒTĀ REGULA (ES) …/..
            
            
               (30.10.2018)
            
            
               par grozījumiem Komisijas Deleģētajā regulā (ES) Nr. 807/2014, ar ko papildina Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ievieš pārejas noteikumus
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005
                  4
               , un jo īpaši tās 2. panta 3. punktu, 36. panta 5. punktu un 45. panta 6. punktu,
            
         
         
            
               tā kā:
            
            
               (1)Komisijas Deleģētā regula (ES) Nr. 807/2014
                  5
                papildina Regulu (ES) Nr. 1305/2013. Ar Eiropas Parlamenta un Padomes Regulu (ES) 2017/2393
                  6
                Regula (ES) Nr. 1305/2013 tika grozīta, vienkāršojot vispārīgos noteikumus par Eiropas Lauksaimniecības fondu lauku attīstībai (ELFLA). Tāpēc attiecīgi jāgroza mazsvarīgie elementi, kas papildina vispārīgos noteikumus.
            
            
               (2)Regulas (ES) Nr. 1305/2013 2. panta 1. punkta n) apakšpunktā ieviesti noteikumi par gados jaunu lauksaimnieku kopīgu saimniecības dibināšanu, bet minētās regulas 2. panta 1. punkta s) apakšpunktam pievienota jēdziena “saimniecības dibināšanas diena” definīcija.
            
            
               (3)Regulā (ES) Nr. 1305/2013 ir iekļauts jauns 39.a pants, kas lauksaimniekiem paredz atbalstu no nozarei specifiska ienākumu stabilizācijas instrumenta.
            
            
               (4)Noteikumi par finanšu instrumentiem ir vienkāršoti nolūkā nozares atbalsttiesīguma noteikumus par ieguldījumu projektiem, kurus atbalsta no ELFLA, saskaņot ar kopīgajiem noteikumiem, kas piemērojami visiem Eiropas strukturālajiem un investīciju fondiem. Tā, ir ieviests izņēmums no zināmiem Regulas (ES) Nr. 1305/2013 45. panta 1.–3. punktā noteiktajiem vispārīgajiem atbalsttiesīguma noteikumiem, kas piemērojami ELFLA ieguldījumu darbībām, taču attiecīgie vides jomas tiesību akti joprojām ir piemērojami.
            
            
               (5)Tāpēc Deleģētā regula (ES) Nr. 807/2014 attiecīgi jāgroza.
            
            
               (6)Ievērojot to, ka no 2018. gada 1. janvāra Regula (ES) Nr. 1305/2013 ir grozīta ar Regulu (ES) 2017/2393, ir lietderīgi padarīt no tās pašas dienas piemērojamus attiecīgos grozījumus Deleģētajā regulā (ES) Nr. 807/2014,
            
            
               IR PIEŅĒMUSI ŠO REGULU.
            
            
               1. pants
            
            
               Deleģēto regulu (ES) Nr. 807/2014 groza šādi:
            
            
               (1)Regulas 2. pantu aizstāj ar šādu:
            
            
               "2. pants
            
            
               Gados jauns lauksaimnieks
            
            
               1. Gados jaunam lauksaimniekam Regulas (ES) Nr. 1305/2013 2. panta 1. punkta n) apakšpunkta nozīmē, kurš dibina lauku saimniecību kā tās vadītājs kopā ar citiem lauksaimniekiem, ir tādi paši nosacījumi piekļuvei atbalstam kā gados jaunam lauksaimniekam, kurš dibina saimniecību kā vienīgais vadītājs. Visos gadījumos lauku saimniecība ir gados jaunu lauksaimnieku kontrolē atbilstoši dalībvalstī spēkā esošajās tiesību normās noteiktajam.
            
            
               2. Ja atbalsta pieteikums attiecas uz juridiskai personai piederošu saimniecību, juridiskā persona ir gados jauna lauksaimnieka Regulas (ES) Nr. 1305/2013 2. panta 1. punkta n) apakšpunkta nozīmē kontrolē atbilstoši dalībvalstī spēkā esošajām tiesību normām. Ja vairākām fiziskām personām, ieskaitot vienu vai vairākas personas, kas nav gados jauni lauksaimnieki, ir dalība juridiskās personas kapitālā vai pārvaldībā, gados jaunais lauksaimnieks ir spējīgs tādu kontroli īstenot viens vai kopīgi ar citiem lauksaimniekiem.
            
            
                  Ja juridiskā persona viena vai kopīgi ir citas juridiskās personas kontrolē, pirmajā daļā noteiktās prasības attiecas uz ikvienu fizisku personu, kuras kontrolē ir šī cita juridiskā persona.
            
            
               3. Lai saņēmējs varētu izpildīt nosacījumus, kas saistīti ar lauku attīstības programmā noteikto arodprasmju apguvi, tam var atvēlēt atvieglojumu periodu, kas nepārsniedz 36 mēnešus no dienas, kad pieņemts atsevišķais lēmums piešķirt atbalstu."
            
            
               (2)Regulas 12. pantu aizstāj ar šādu:
            
            
               "12. pants
            
            
               Komerciāli aizdevumi kopfondiem
            
         
         
            
               Ja līdzekļu avots finansiālai kompensācijai, kas Regulas (ES) Nr. 1305/2013 38., 39. un 39.a pantā norādītajiem kopfondiem ir jāmaksā, ir komerciāls aizdevums, aizdevuma termiņš ir no viena līdz pieciem gadiem."
            
            
               (3)Regulas 13. panta ievadu aizstāj ar šādu:
            
            
               "Ja atbalsts ir dotāciju veidā, Regulas (ES) Nr. 1305/2013 45. panta piemērošanas vajadzībām ir spēkā šādi noteikumi:"
            
            
               2. pants
            
            
               Šī regula stājas spēkā dienā, kad to publicē Eiropas Savienības Oficiālajā Vēstnesī.
            
            
               To piemēro no 2018. gada 1. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 30.10.2018
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
               
            
         
         
            
                  
                     (1)
                  
                        Regulas (ES) Nr. 1305/2013 2. panta 1. punkta n) apakšpunkts.
               
               
                  
                     (2)
                  
                        Regulas (ES) Nr. 1305/2013 39.a pants.
               
               
                  
                     (3)
                  
                        Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (OV L 347, 20.12.2013., 320.–469. lpp.).
               
               
                  
                     (4)
                  
                        OV L 347, 20.12.2013., 487. lpp.
               
               
                  
                     (5)
                  
                        Komisijas 2014. gada 11. marta Deleģētā regula (ES) Nr. 807/2014, ar ko papildina Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ievieš pārejas noteikumus (OV L 227, 31.7.2014., 1. lpp.).
               
               
                  
                     (6)
                  
                        Eiropas Parlamenta un Padomes 2017. gada 13. decembra Regula (ES) 2017/2393, ar ko groza Regulas (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA), (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību, (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, (ES) Nr. 1308/2013, ar ko izveido lauksaimniecības produktu tirgu kopīgu organizāciju, un (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu (OV L 350, 29.12.2017., 15. lpp.).